

**NACIONALINĖS ŠVIETIMO AGENTŪROS DIREKTORIUS**

**ĮSAKYMAS**

**DĖL UGDYMO Bendrųjų Programų KOMPETENCIJŲ SANDŲ KLASIFIKATORIAUS PATVIRTINIMO**

2022 m. lapkričio 11 d. Nr. VK-724

Vilnius

Vadovaudamasi Lietuvos Respublikos valstybės informacinių išteklių valdymo įstatymo 15 straipsnio 8 dalimi ir Švietimo ir mokslo srities registrams ir informacinėms sistemoms būdingų klasifikatorių kūrimo, tvarkymo ir naudojimo taisyklių, patvirtintų Lietuvos Respublikos švietimo ir mokslo ministro 2014 m. gruodžio 22 d. įsakymu Nr. V-1233 „Dėl Švietimo ir mokslo srities registrams ir informacinėms sistemoms būdingų klasifikatorių kūrimo, tvarkymo ir naudojimo taisyklių patvirtinimo“, 12 punktu, 2019 m. liepos 24 d. Lietuvos Respublikos švietimo, mokslo ir sporto ministro įsakymu Nr. V-852 „Dėl Ugdymo plėtotės centro, Specialiosios pedagogikos ir psichologijos centro, Švietimo ir mokslo ministerijos Švietimo aprūpinimo centro, Nacionalinio egzaminų centro, Švietimo informacinių technologijų centro ir Nacionalinės mokyklų vertinimo agentūros reorganizavimo“ patvirtintų Nacionalinės švietimo agentūros nuostatų 14.5 papunkčiu, projekto ,,Skaitmeninio ugdymo turinio kūrimas ir diegimas“ (projekto Nr. 09.21. ESFA-V-726-03-001) poreikiams įgyvendinti

t v i r t i n u Ugdymo bendrųjų programų kompetencijų sandų klasifikatorių (pridedama).

Direktorės pavaduotoja,

atliekanti direktoriaus funkcijas Asta Ranonytė

PATVIRTINTA

Nacionalinės švietimo agentūros direktoriaus 2022 m. lapkričio 11 d. įsakymu Nr. VK-724

**UGDYMO BENDRŲJŲ PROGRAMŲ KOMPETENCIJŲ SANDAI**

|  |  |
| --- | --- |
| Klasifikatoriaus pavadinimas lietuvių kalba | Ugdymo bendrųjų programų kompetencijų sandai |
| Klasifikatoriaus pavadinimas anglų kalba | Components of general program development competencies |
| Klasifikatoriaus pavadinimo santrumpa | KL\_PROJ\_3 |
| Klasifikatoriaus paskirtis | Suskirstyti ugdymo bendrųjų programų kompetencijas į jas detalizuojančius sandus (pagal ŠMSM 2022-08-24 įsakymo Nr. V-1269 ,,Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“ 1 priedą ,,Kompetencijų raidos aprašas“).  Klasifikatorius skirtas projekto ,,Skaitmeninio ugdymo turinio kūrimas ir diegimas“ (projekto Nr. 09.21. ESFA-V-726-03-001) poreikiams. |
| Klasifikatoriaus tipas | Lokalus |
| Klasifikatoriaus rengėjo pavadinimas | Nacionalinė švietimo agentūra |

Klasifikatoriaus reikšmės

|  |  |  |  |
| --- | --- | --- | --- |
| Eil. Nr. | Kodas | Sando pavadinimas | Sando aprašymas |
| 1. | 21 | Pranešimo kūrimas | Parenka ir vartoja verbalines ir neverbalines raiškos priemones ir formas; pritaiko raiškos priemones ir formas komunikavimo situacijai ir adresatui; pristato save gyvai ir virtualioje erdvėje. |
| 2. | 22 | Pranešimo perteikimas ir komunikacinė sąveika | Pasirenka komunikavimo kanalą ir priemonę; taiko komunikavimo strategijas bendraudamas individualiai ir grupėje. |
| 3. | 23 | Pranešimo analizė ir interpretavimas | Analizuoja, interpretuoja ir kritiškai vertina įvairaus sudėtingumo lygio ir formato pranešimus. |
| 4. | 31 | Dalyko žinios ir gebėjimai | Apibūdina dalykui būdingus pagrindinius objektus, reiškinius ir procesus; mokosi dalyko programoje nurodytų faktų ir sąvokų; tinkamai taiko taisykles, atlieka standartines procedūras ir algoritmus, jų taikymą iliustruoja pavyzdžiais. |
| 5. | 32 | Kritinis mąstymas | Kvestionuoja, vertina ir pagrindžia idėjas, argumentus ir sprendimus; mokinys mąsto kritiškai, kai siūlo naujus mąstymo aspektus, variantus, atsižvelgia į dalykui būdingus susitarimus ir taip gauna kuo naudingesnes išvadas; atpažįsta ir vertina tą pačią informaciją, kuri skirtinguose kontekstuose reprezentuojama skirtingai. |
| 6. | 33 | Problemų sprendimas | Kelia klausimus, išskiria spręstinas problemas ir pokyčių reikalaujančias sritis, vertina įvairias pokyčių alternatyvas, jų moralinius, socialinius, ekonominius ir ekologinius padarinius. Problemas formuluoja ir sprendžia naudodamasis kompiuterine technika ar kitais būdais. Kuria pridėtinę vertę, vertina situaciją, kaupia resursus. Suvokia pridėtinės vertės kūrimo ir naudojimo galimybes (tokia vertė galėtų būti produktai, paslaugos ar idėjos, sprendžiant problemas ar tenkinant poreikius). Ši dedamoji apima kalbų, procesų dėsningumų ir sistemų, reikalingų valdyti skaitmeninius įrankius ir robotus, žinojimą, supratimą ir įgūdžius. |
| 7. | 34 | Mokėjimas mokytis | Konstruodamas ir siedamas įvairių sričių žinias (žinojimą) ir įgūdžius, kuriasi vientisą pasaulėvaizdį; apibūdina pasaulį kalba, vaizdais, simboliais, matematinėmis ir kitomis priemonėmis; kritiškai reflektuoja, atsižvelgdamas į mokymosi tikslus, suvokia mokymosi mokytis visuomeninį kontekstą. |
| 8. | 41 | Pilietinis tapatumas ir pilietinė galia | Nusako piliečio ir valstybės santykį, sieja save su valstybe, žino ir geba paaiškinti pagrindines piliečio teises ir pareigas, nusiteikęs prisiimti atsakomybę dėl valstybės ir visuomenės raidos; paaiškina, kas yra pilietis, geba būti atviras kintančiam pilietiškumo supratimui, gali įžvelgti problemas ir galimybes, kylančias pilietiniam tapatumui globaliame pasaulyje; suvokia, kas yra pilietinė visuomenė, geba paaiškinti pagrindinius jos principus ir vertybes. Suvokia pilietinės galios esmę ir prasmę, geba rinktis veiksmingus jos stiprinimo būdus. |
| 9. | 42 | Gyvenimas bendruomenėje, kuriant demokratišką visuomenę | Supranta, kad teisinė sistema yra demokratinio bendrabūvio pagrindas, jaučia socialinę atsakomybę dėl savo veiksmų, dalyvauja kuriant darnią sociokultūrinę, ekonominę, ekologinę aplinką; įsitraukia į bendruomenės gyvenimą, geba tirti problemas, įgyvendina iniciatyvas ir pozityvius pokyčius bendruomenėje; supranta nevyriausybinių organizacijų vaidmenį kuriant demokratišką bendrabūvį, pasirenka įvairias savanorystės veiklos formas ir būdus; suvokia, kad demokratija – ne tik valstybės valdymo forma, bet ir kasdienio gyvenimo būdas; gerbia demokratijos vertybes ir kuria bendruomenišką aplinką; suvokia, kaip asmens dalyvavimas lemia bendruomenės ir demokratinės visuomenės stiprėjimą. |
| 10. | 43 | Pagarba žmogaus teisėms ir laisvėms | Paaiškina pagrindinius žmogaus teises ginančius dokumentus, suvokia dokumentų prasmę ir institucijų funkcionalumą; gerbia kito nuomonę ir kitokią pilietinę poziciją; suvokia, kad ne viskas, kas teisėta, yra teisinga; atpažįsta situacijas, imasi veiksmų, kai pažeidžiamos asmeninės arba kito asmens teisės, suvaržomos laisvės; analizuoja ir kritiškai vertina žiniasklaidoje pateikiamą informaciją, suvokia žiniasklaidos vaidmenį demokratijoje, atpažįsta propagandos apraiškas ir renkasi kovos su ja būdus. |
| 11. | 44 | Valstybės kūrimas ir valstybingumo stiprinimas tarptautinėje bendruomenėje | Įsipareigoja gerbti ir saugoti Lietuvos valstybės nepriklausomybę ir suverenumą, analizuoja politinius procesus ir juos kritiškai vertina; suvokia, kad valstybė stiprinama ginant ją nuo išorės pavojų ir rūpinantis visuomene, tausojant kultūros ir gamtos išteklius; išreiškia socialinį solidarumą, tausoja išteklius ir kuria darnią aplinką; analizuoja ir vertina Lietuvos dalyvavimo Europos Sąjungos, Šiaurės Atlanto sutarties ir kitose tarptautinėse organizacijose reikšmę. |
| 12. | 51 | Tyrinėjimas | Identifikuoja problemas ir kūrybines galimybes, renka, sieja ir kritiškai vertina kūrybai reikalingą informaciją; dalijasi žiniomis, idėjomis, patirtimi. |
| 13. | 52 | Generavimas | Kelia idėjas, siūlo sprendimus; pasirenka sau ir kitiems reikšmingas idėjas, jas apsvarsto iš skirtingų perspektyvų. |
| 14. | 53 | Kūrimas | Etiškai veikia kurdamas savarankiškai, nebijo rizikuoti ir klysti; lanksčiai naudoja kūrybos būdus ir priemones; tobulina, pristato ir dalijasi kūrybos rezultatais. |
| 15. | 54 | Vertinimas ir refleksija | Vertina ir (ar) reflektuoja produkto sprendimo naujumą, vertingumą, kūrybos procesą. |
| 16. | 61 | Savimonė ir savitvardos įgūdžiai | Atpažįsta, įvardija ir valdo emocijas, elgiasi vadovaudamasis vertybėmis; atpažįsta asmenines savybes ir išorinę pagalbą; siekia asmeninių ir akademinių tikslų. |
| 17. | 62 | Empatiškumas, socialinis sąmoningumas ir teigiamų tarpusavio santykių kūrimas | Atpažįsta kitų emocijas ir jas atliepia; atpažįsta individualius ir grupės panašumus ir skirtumus; naudojasi bendravimo įgūdžiais veiksmingai komunikuodamas; geba konstruktyviai užkirsti kelią, valdyti ir spręsti tarpasmeninius konfliktus. |
| 18. | 63 | Atsakingas sprendimų priėmimas ir elgesys vertinant padarinius | Priima sprendimus atsižvelgdamas į saugumo, etinius ir visuomeninius veiksnius; kasdienėse akademinėse ir socialinėse situacijose taiko atsakingų sprendimų priėmimo įgūdžius; prisideda kuriant šeimos, mokyklos ir bendruomenės gerovę. |
| 19. | 64 | Rūpinimasis sveikata | Vertina sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę; rūpinasi sveikata pasitelkdamas fizinį aktyvumą; supranta sveikos mitybos svarbą sveikatai ir renkasi sveikatai palankius maisto produktus. |
| 20. | 71 | Kultūrinis išprusimas | Žino pačius bendriausius su kultūra susijusius dalykus, orientuojasi kultūrinėje erdvėje, atpažįsta Lietuvos etninės kultūros objektus, išmano savo tautos, šalies, Europos ir pasaulio kultūros tradicijas, pažįsta paveldą, dabarties kultūrinius reiškinius, supranta šiuolaikinės Lietuvos kultūros tendencijas. |
| 21. | 72 | Kultūrinė raiška | Aktyviai ir atsakingai dalyvauja kultūriniuose procesuose, meninėje ir kitoje kultūrinėje veikloje. |
| 22. | 73 | Kultūrinis sąmoningumas | Apmąsto ir kritiškai vertina įvairias kultūros formas ir reiškinius, išreiškia požiūrį, nuostatas ir vertybes. |
| 23. | 81 | Skaitmeninis turinys | Kuria įvairių formų ir formatų skaitmeninį turinį ir dirba su juo, apimant skaitmeninio turinio paiešką, filtravimą (atranką), analizę ir kritinį vertinimą, valdymą, pertvarkymą, integravimą ir apdorojimo automatizavimą; paiso skaitmeninio turinio autorių teisių. |
| 24. | 82 | Skaitmeninis komunikavimas | Bendrauja ir bendradarbiauja naudodamasis skaitmeninėmis technologijomis, apimant socialinę ir pilietinę veiklą skaitmeninėje erdvėje; etiškai elgiasi skaitmeninėje erdvėje, valdo skaitmeninę tapatybę, saugo savo ir kitų reputaciją internete, valdo informaciją, pateiktą skaitmeninėmis priemonėmis. |
| 25. | 83 | Skaitmeninė sauga | Saugiai naudojasi skaitmeninėmis technologijomis, saugo asmens duomenis ir privatumą skaitmeninėje erdvėje, tinkamai naudoja skaitmenines technologijas saugodamas aplinką, saugiai naudoja skaitmeninius prietaisus ir informacines sistemas. |
| 26. | 84 | Problemų sprendimas | Kūrybiškai naudojasi skaitmeninėmis technologijomis spręsdamas problemas, apimant kompiuterinių (informacinių) sistemų techninių ir technologinių problemų sprendimą, kritišką galimų problemos sprendimų įvertinimą ir skaitmeninių technologijų pasirinkimą, taip pat skaitmeninės kompetencijos įsivertinimą ir jos spragų identifikavimą. |

Kodo struktūra: pirmas skaitmuo siejamas su Kompetencijų klasifikatoriaus kodų antruoju skaitmeniu, antras skaitmuo nurodo kompetencijų sandų eiliškumą.

\_\_\_\_\_\_\_\_\_\_\_\_\_\_\_\_